Diari Oficial de la Generalitat Valenciana


Sumari del DOGV 7542, del 08-06-2015 (2015/5366)

RESOLUCIÓ de 4 de juny de 2015, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni entre la Generalitat i l'Institut Social de la Marina en l'àmbit de la cessió o comunicació de dades de caràcter personal i l'accés del personal sanitari als sistemes d'informació necessaris per a la realització dels reconeixements mèdics d'embarcament marítim.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7542

Data del DOGV
:   08-06-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/5366


Data del document
:   04-06-2015

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 4 de juny de 2015, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni entre la Generalitat i l'Institut Social de la Marina en l'àmbit de la cessió o comunicació de dades de caràcter personal i l'accés del personal sanitari als sistemes d'informació necessaris per a la realització dels reconeixements mèdics d'embarcament marítim. [2015/5366]  
La Generalitat i l'Institut Social de la Marina han subscrit, amb la tramitació reglamentària prèvia, l'11 de maig de 2015, el conveni en l'àmbit de la cessió o comunicació de dades de caràcter personal i l'accés del personal sanitari als sistemes d'informació necessaris per a la realització dels reconeixements mèdics d'embarcament marítim.  
  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, pertoca la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 341/2015 i que figura com a annex d'esta resolució.  
  
València, 4 de juny de 2015.-La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre la Conselleria de Sanitat de la Generalitat i l'Institut Social de la Marina (entitat amb personalitat jurídica pròpia, adscrita al Ministeri d'Ocupació i Seguretat Social) en l'àmbit de la cessió o comunicació de dades de caràcter personal i l'accés del personal sanitari als sistemes d'informació necessaris per a la realització dels reconeixements mèdics d'embarcament marítim.  
  
  
València, 11 de maig de 2015  
  
Reunits  
D'una part, Manuel Llombart Fuertes, conseller de Sanitat de la Generalitat, nomenat pel Decret 20/2012, de 7 de desembre (DOCV 6919, 10.12.2012), d'acord amb el que disposen els articles 28.g i 17.f de la Llei 5/1983, del Consell, de 30 de desembre, facultat per a la firma d'este conveni per Acord del Consell, de data 8 de maig de 2015.  
I d'una altra, Luis Casqueiro Barreiro, director de l'Institut Social de la Marina (ISM), nomenat per la Resolució de 8 d'octubre de 2010, de la Secretaria d'Estat de la Seguretat Social (BOE 255, 21 d'octubre), amb competències per a subscriure este conveni en virtut del que establix el Reial Decret 504/2011, de 8 d'abril, d'estructura orgànica i funcions de l'Institut Social de la Marina (BOE 113, 12.05.2011), modificat pel Reial Decret 450/2012, de 5 de març (BOE 56, 06.03.2012).  
  
Les parts reunides es reconeixen capacitat plena per a subscriure este conveni, a l'efecte del qual  
  
Manifesten  
I. Que correspon a la Conselleria de Sanitat la promoció, prevenció i restauració de la salut en l'àmbit del territori de la Comunitat Valenciana, en l'exercici de les competències que té atribuïda esta comunitat autònoma en els articles 49.1.11 i 54 de l'Estatut d'Autonomia, i que és un dels principis rectors que presidix tota la seua actuació el de millorar, dia a dia, la qualitat de les prestacions d'atenció sanitària del Sistema Valencià de Salut, entenent per tals el conjunt de servicis preventius i de promoció i manteniment de la salut dirigits als ciutadans.  
  
II. L'Institut Social de la Marina (entitat dependent de la Secretaria d'Estat de la Seguretat Social del Ministeri d'Ocupació i Seguretat Social) té atribuïdes com a competències pròpies, entre altres, les relatives a la realització dels reconeixements mèdics d'embarcament marítim (RMEM) d'acord amb la normativa espanyola específica i amb els convenis de l'Organització Internacional del Treball ratificats per Espanya, d'acord amb el que s'establix en el Reial Decret 504/2011, de 8 d'abril, d'Estructura Orgànica i Funcions de l'Institut Social de la Marina, i en el Reial Decret 1696/2007, de 14 de desembre, pel qual es regulen els reconeixements mèdics d'embarcament marítim que permeten l'enrolament per a l'exercici professional a bord d'un barco de bandera espanyola.  
III. La pràctica dels RMEM constituïx, d'acord amb la normativa esmentada que els regula, una activitat dins de l'àmbit preventiu dels riscos laborals semblant als exàmens de salut arreplegats en l'article 22 de la Llei 31/1995, de 8 de novembre, de Prevenció de Riscos Laborals i les seues normes de desplegament. El seu propòsit és detectar qualsevol malaltia que puga presentar el treballador i agreujar-se especialment amb el treball en el mar o que puga suposar un risc per a la resta de la tripulació, o bé puga, inclús, posar en perill la navegació marítima.  
  
IV. Per a desenrotllar més eficaçment la seua gestió, la Conselleria de Sanitat pot formalitzar acords, convenis o altres fórmules de gestió, integrada o compartida, amb altres entitats ?públiques o privades- encaminats a aconseguir la coordinació òptima per a aprofitar millor els recursos sanitaris disponibles.  
V. En este sentit, ambdós parts estan interessades a establir una línia prioritària de col·laboració en l'àmbit de la cessió de dades de caràcter personal i l'accés del personal sanitari als sistemes d'informació necessaris per a complir les funcions encomanades a l'Institut Social de la Marina relatives als reconeixements mèdics d'embarcament marítim.  
  
VI. Amb esta finalitat, el personal sanitari de l'Institut Social de la Marina podrà tindre accés en mode consulta a la història clínica informatitzada la titularitat de la qual correspon a la Conselleria de Sanitat. La consulta de la informació de caràcter sanitari que forma part dels fitxers propietat de la Conselleria de Sanitat permetrà obtindre uns resultats més eficaços en matèria de salut laboral i una més eficient protecció de la salut dels treballadors que volen desenrotllar la seua activitat a bord d'un barco.  
VII. Que es produïx una confluència en els seus objectius i que l'establiment de col·laboració entre les parts millorarà la qualitat assistencial dels pacients.  
Per això, ambdós parts consideren convenient subscriure este conveni de col·laboració, d'acord amb les següents  
  
Clàusules  
  
Primera. Objecte del conveni  
La finalitat d'este conveni és articular la cessió de dades de caràcter personal i l'accés del personal sanitari als sistemes d'informació necessaris per a complir les funcions encomanades a l'Institut Social de la Marina relatives als reconeixements mèdics d'embarcament marítim, permetent l'accés a les dades personals relatives a antecedents sanitaris necessaris per a obtindre uns resultats més eficaços en matèria de salut laboral i de protecció de la salut dels treballadors que desenrotllaran la seua activitat laboral embarcats.  
  
Segona. Activitats i compromisos  
1. Pel que fa a l'Institut Social de la Marina  
El personal sanitari de l'Institut Social de la Marina que s'encarregue del tractament pot tindre accés a dades de caràcter personal reals i no sotmeses a cap tipus de dissociació. En particular, serà necessari accedir a dades relatives a la salut dels ciutadans, que són dades protegides especialment, de conformitat amb els articles 7 i 8 de la Llei Orgànica 15/1999, de 13 de desembre, de protecció de dades de caràcter personal. En este sentit, el nivell de seguretat exigit ha de ser el més alt, de conformitat amb el Reial Decret 1720/2007. Quan el personal sanitari que per compte de l'Institut Social de la Marina accedisca a dades de caràcter personal haurà de fer-ho de la manera següent i amb estes condicions:  
L'accés ha d'entendre's sempre subsumit dins de la categoria de cessió de dades d'acord amb el que disposa l'article 11 de la LOPD i no com un accés a les dades per compte de tercers. Per tant, l'ISM manté en qualsevol cas la condició de destinatari o cessionari amb relació a les dades en qüestió.  
Amb caràcter específic, en totes les previsions de les activitats que formen part de l'exercici de les seues funcions l'Institut Social de la Marina està subjecte a les disposicions següents, que concreten, de conformitat amb l'article 9 de la Llei Orgànica 15/1999, els requisits i les condicions que han de complir els sistemes i les persones que participen en el tractament de les dades:  
a) Han d'utilitzar-se les dades de caràcter personal únicament i exclusivament per a les finalitats determinades en este conveni i per a aquells aspectes relacionats amb les seues competències, i és imprescindible obligar al secret professional amb relació a estes. Esta obligació subsistix inclús després que s'haja extingit la seua relació de col·laboració amb la Conselleria de Sanitat.  
b) L'Institut Social de la Marina s'obliga al compliment dels procediments d'identificació, autenticació i control d'accés d'usuaris establits en els sistemes d'informació de la Conselleria de Sanitat, i ha de comunicar les altes i baixes d'usuaris que es produïsquen en relació amb els empleats de la seua organització, d'acord amb les instruccions facilitades en cada moment per la Conselleria de Sanitat.  
  
c) Només es concedirà usuari d'accés al personal sanitari (metges i infermers) que tinga encomanades funcions relacionades amb l'objecte d'este conveni. Amb caràcter previ a l'autorització d'accés, cada usuari subscriurà la credencial de seguretat que en cada cas exigisca la Conselleria de Sanitat, i l'Institut Social de la Marina s'encarregarà de demanar-la i remetre-la al corresponent òrgan de control.  
d) L'Institut Social de la Marina ha de comunicar i fer complir als empleats seus que tinguen accés a les dades de caràcter personal les obligacions establides en els apartats anteriors, especialment les relatives al deure de secret i a les mesures de seguretat, i no pot fer còpies, bolcaments o qualsevol altra operació de conservació de dades amb finalitats diferents de les establides en este conveni amb relació a les dades de caràcter personal a què tinga accés, sense l'autorització per escrit de la Conselleria de Sanitat.  
e) En cas que algun usuari autoritzat de l'Institut Social de la Marina destinara les dades a una altra finalitat, les comunicara o les utilitzara incomplint les obligacions especificades o qualsevol altra exigible per la normativa, serà considerat responsable del tractament, per la qual cosa haurà de respondre de les infraccions en què haja incorregut personalment, de conformitat amb l'article 11.5 de la Llei Orgànica 15/1999. A més, quedarà subjecte, si és el cas, al règim sancionador establit en virtut dels articles 43 al 49 de la llei. En tot cas, l'Institut Social de la Marina queda subjecte a les mateixes condicions i obligacions descrites prèviament en este conveni respecte a l'accés i al tractament de qualsevol document, dada, norma i procediment que pertanguen a la Conselleria de Sanitat i a què puga tindre accés.  
  
2. Pel que fa a la Conselleria de Sanitat  
La Conselleria de Sanitat cedix el seu component de programari només perquè l'utilitze l'Institut Social de la Marina, en els termes en què s'establix en este conveni, la qual cosa n'exceptua la reproducció, cessió, distribució i transformació. L'Institut Social de la Marina es compromet a no cedir de cap manera el seu ús, parcial o total, ni a posar-lo a disposició de terceres persones.  
La Conselleria de Sanitat farà de manera periòdica auditories de control de l'accés a les dades que realitzen els usuaris de l'Institut Social de la Marina. En cas de detectar usos anòmals, procedirà a deshabilitar l'usuari, sense perjuí d'altres accions administratives, penals o d'una altra índole que puguen ser aplicat.  
S'haurà d'assignar una persona com a interlocutor permanent amb l'Institut Social de la Marina, així com amb els servicis i el personal. La dita persona haurà de facilitar l'exercici de l'activitat, el seguiment i l'avaluació.  
No obstant tot això anterior, cal fer constar que este conveni no transferix cap tipus d'activitat que implique l'exercici de l'autoritat que és inherent als poders públics.  
  
Tercera. Aportacions econòmiques  
Les actuacions previstes en este conveni no generaran costos ni donaran lloc a contraprestacions financeres entre les parts.  
L'aplicació i l'execució d'este conveni, incloent-hi a este efecte tots els actes jurídics que pogueren dictar-se en l'execució i el desenrotllament, no podrà tindre cap incidència en la dotació de tots i cada un dels capítols de gasto assignats a la Conselleria de Sanitat en la data de subscripció del conveni i, en tot cas, haurà de ser atesa amb els mitjans personals i materials de la conselleria competent per raó de la matèria.  
  
  
Quarta. Protecció de dades  
Les parts s'obliguen a complir les disposicions i les exigències establides en la normativa reguladora de la protecció de dades de caràcter personal i, en especial, en la Llei Orgànica 15/1999, de 13 de desembre, de protecció de dades de caràcter personal; el Reial Decret 1720/2007, de 21 de desembre, pel qual s'aprova el Reglament de desplegament de la Llei 15/1999; la Llei 41/2002, de 14 de novembre, bàsica reguladora de l'autonomia del pacient i de drets i deures en matèria d'informació i documentació clínica; la Llei 10/2014, de 29 de desembre, de la Generalitat, de Salut de la Comunitat Valenciana, i la resta de la normativa complementària i de desenrotllament.  
  
Quinta. Comissió de seguiment  
A fi de garantir el compliment d'este conveni, es crearà una comissió mixta de seguiment que té la funció de fer el seguiment i la valoració de les activitats derivades d'este conveni. La dita comissió tindrà el caràcter de paritària i estarà integrada per dos representants de cada una de les parts. Es reunirà sempre que ho considere necessari una de les parts.  
Els acords en la comissió s'establiran per consens entre els components de les dos representacions, que firmaran una acta de cada reunió on figuraran els acords o desacords de les parts. Les dites actes es remetran a la Direcció General d'Assistència Sanitària de la Conselleria de Sanitat i a la Direcció Provincial de València de l'Institut Social de la Marina.  
  
Sexta. Vigència  
Este conveni entra en vigor a partir de la data en què es ferm i tindrà una vigència de cinc anys, comptats a partir del dia de la firma, i podrà prorrogar-se de manera expressa per períodes de la mateixa duració.  
  
  
Sèptima. Resolució anticipada  
Seran causa de resolució anticipada d'este conveni de col·laboració les següents:  
- L'incompliment per qualsevol de les parts dels compromisos assumits.  
- El mutu acord de les parts, que s'instrumentalitzarà per escrit.  
  
- La impossibilitat sobrevinguda, legal o material, de complir les seues clàusules.  
- Denúncia prèvia per alguna de les parts, amb una antelació mínima de dos mesos respecte de la seua finalització.  
- En el cas de l'extinció anticipada del conveni, les actuacions en curs d'execució es consideraran acabades i resoltes amb la finalització de les actuacions que en eixe moment estiguen fent-se.  
- En extingir-se este conveni, continuaran vigents per a cada part les clàusules que s'hagen inclòs amb la intenció expressa o implícita de vincular-les després de l'extinció de la relació.  
  
Octava. Règim aplicable i jurisdicció  
Este conveni té naturalesa administrativa i les qüestions litigioses a què poguera donar lloc la interpretació i el compliment del conveni, i que no hagen pogut ser resoltes per la comissió de seguiment, quedaran sotmeses al coneixement i la resolució de la jurisdicció contenciosa administrativa.  
  
I com a prova de conformitat amb el que s'ha exposat i convingut, firmen este conveni de col·laboració, en triple exemplar, al lloc i en la data assenyalats en l'encapçalament.  
  
El conseller de Sanitat: Manuel Llombart Fuertes.  
El director de L'ISM: Luis Casqueiro Barreiro.